ΓΡΑΠΤΗ ΕΡΩΤΗΣΗ E-1859/96 υποβολή: Ursula Schleicher (PPE) προς την Επιτροπή (5 Iουλίου 1996)

Θέμα: Επιπτώσεις των νομοθετικών διαδικασιών

Μπορεί η Επιτροπή να αναφέρει με ποιον τρόπο αντέδρασε στις μέχρι τώρα πραγματοποιηθείσες νομοθετικές πρωτοβουλίες του Κοινοβουλίου σύμφωνα με το άρθρο 138 B της Συνθήκης ΕΚ;

Απάντηση του κ. Oreja εξ ονόματος της Επιτροπής (1 Αυγούστου 1996)

Το Κοινοβούλιο ανέλαβε τέσσερις νομοθετικές πρωτοβουλίες δυνάμει του άρθρου 138 Β της Συνθήκης ΕΚ. Στην εξαμηνιαία έκθεσή της ((SP(95)3210. )) σχετικά με τα μέτρα τα οποία έχει λάβει για να ανταποκριθεί στα ψηφίσματα πρωτοβουλίας του Κοινοβουλίου, η Επιτροπή έχει ήδη ενημερώσει το Κοινοβούλιο σχετικά με τη συνέχεια που δόθηκε στην έκθεση Jackson (A3-0310/94) όσον αφορά την ασφάλεια των ξενοδοχείων κατά των κινδύνων πυρκαϊάς, καθώς και στην έκθεση Alber (A3-0232/94) όσον αφορά την πρόληψη και αποκατάσταση των ζημιών που έχουν προκληθεί στο περιβάλλον. Όσον αφορά την έκθεση Alber, προσεχώς θα υποβληθεί στην Επιτροπή εσωτερική ανακοίνωση 7 η Επιτροπή θα βασιστεί στην ανακοίνωση αυτή για να αποφασίσει σχετικά με τη διαδικασία την οποία θα πρέπει να ακολουθήσει, λαμβάνοντας υπόψη τα αιτήματα του Κοινοβουλίου.

Όσον αφορά το ψήφισμα Rothley (A4-201/95), η Επιτροπή υπενθυμίζει ότι έχει συναίσθηση των δυσχερειών που συναντούν τα θύματα αυτοκινητιστικών ατυχημάτων στην περίπτωση που η ασφαλιστική εταιρεία έχει την έδρα της σε ένα άλλο κράτος μέλος. Οι ίδιες οι ασφαλιστικές εταιρείες, που έχουν επίσης επίγνωση των δυσχερειών αυτών, έχουν αναλάβει ορισμένες πρωτοβουλίες. Η Επιτροπή συμβουλεύεται ευρέως τα ενδιαφερόμενα μέρη, συμπεριλαμβανομένου του κ. Rothley, ώστε να επιλέξει την καταλληλότερη κατεύθυνση δράσης. Τα αποτελέσματα μέχρι στιγμής δεν είναι ικανοποιητικά.

Η Επιτροπή θα προτιμούσε την μεταξύ των ενδιαφερόμενων μερών διαπραγμάτευση, η οποία θα κατέληγε σε συμφωνία που θα ικανοποιούσε τις απαιτήσεις που περιλαμβάνονται στο ψήφισμα του Κοινοβουλίου. Εφόσον μια αυθόρμητη λύση φαίνεται αδύνατη, η Επιτροπή θα προτείνει μία νομοθεσία η οποία:

- θα απαιτεί από όλες τις ευρωπαϊκές εταιρείες να διορίζουν σε κάθε κράτος μέλος έναν αντιπρόσωπο επιφορτισμένο να ρυθμίζει τις διαφορές 7

- θα απαιτεί από τα κράτη μέλη να επιβάλλουν κυρώσεις στις ασφαλιστικές εταιρείες οι οποίες δεν έχουν διορίσει αντιπρόσωπο 7

- θα απαιτεί να ιδρυθούν στα κράτη μέλη οργανισμοί πληροφοριών στους οποίους θα μπορούν να απευθύνονται τα θύματα για να μάθουν το όνομα και τη διεύθυνση του αντιπροσώπου της χώρας τους.

Όσον αφορά την έκθεση Leopardi, η Επιτροπή δεν σκοπεύει να υποβάλει πρόταση για τη δημιουργία ευρωπαϊκής ταυτότητας υγείας βάσει του άρθρου 129 της Συνθήκης ΕΟΚ. Προς το παρόν, οι δημοσιονομικές, τεχνικές, νομικές και πολιτικές δυσχέρειες δεν επιτρέπουν την εισαγωγή μιας τέτοιας ταυτότητας. Οι έρευνες για το ζήτημα αυτό συνεχίζονται στο πλαίσιο των τηλεματικών εφαρμογών και των προγραμμάτων της ομάδας των 7 όσον αφορά την κοινωνία των πληροφοριών. Εξάλλου, η Επιτροπή έχει ήδη αναλάβει ορισμένες πρωτοβουλίες στο πλαίσιο της εφαρμογής του κανονισμού του Συμβουλίου (ΕΟΚ) υπ' αριθ. 1408/71 ((ΕΕ L 149 της 5.7.1971 - κωδικοποιημένη μορφή δημοσιεύτηκε στην ΕΕ C 325 της 10.12.1992. )) όσον αφορά το συντονισμό των καθεστώτων κοινωνικής ασφάλισης. Η ομάδα εργασίας TESS ((Ομάδα εργασίας της Διοικητικής επιτροπής για την κοινωνική ασφάλιση των διακινούμενων εργαζομένων, που έχει ως αποστολή να καταρτίσει και να εφαρμόσει το πρόγραμμα TESS - Tηλεματική για την κοινωνική ασφάλιση. )) εκπόνησε ένα συνθετικό έγγραφο το οποίο έχει ως στόχο να προωθήσει τη συζήτηση, συνεκτιμώντας τα ήδη διαθέσιμα δοκιμαστικά σχέδια και μελέτες που αφορούν το σχέδιο Eurocard. Το έγγραφο αυτό προβλέπεται να χρησιμεύσει ως βάση σύστασης προς τη διοικητική επιτροπή για την κοινωνική ασφάλιση των διακινούμενων εργαζομένων. Αν η επιτροπή αυτή εγκρίνει τη σύσταση της ομάδας εργασίας, η σύσταση θα μπορεί να χρησιμοποιηθεί για την επεξεργασία πρότασης της Επιτροπής στο πλαίσιο της κοινωνικής ασφάλισης.